**อย. ปรับหลักเกณฑ์โฆษณาเครื่องมือแพทย์ ลดขั้นตอนการขออนุญาต เพื่อความปลอดภัยต่อผู้บริโภค**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 อย. ปรับปรุงหลักเกณฑ์ วิธีการ และเงื่อนไขการขออนุญาต การออกใบอนุญาต และอายุใบอนุญาตโฆษณาเครื่องมือแพทย์ เพื่อลดขั้นตอนการขออนุญาต และปรับปรุงหลักเกณฑ์ให้สอดคล้องกับสถานการณ์ปัจจุบัน แต่คงไว้ซึ่งการให้ข้อมูลความปลอดภัยต่อผู้บริโภค

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** กล่าวว่า สำนักงานคณะกรรมการอาหารและยา (อย.) ปรับปรุงหลักเกณฑ์ วิธีการ และเงื่อนไขการโฆษณาเครื่องมือแพทย์
โดยออกประกาศ อย. เรื่อง กำหนดหลักเกณฑ์ วิธีการ และเงื่อนไขในการขออนุญาต การออกใบอนุญาตและอายุใบอนุญาตโฆษณาเครื่องมือแพทย์ พ.ศ. 2567 เพื่อกำหนดให้การโฆษณาคุณประโยชน์ คุณภาพ ปริมาณ มาตรฐาน ส่วนประกอบของเครื่องมือแพทย์ ให้โฆษณาได้เฉพาะที่ได้รับอนุญาต แจ้งรายการละเอียด หรือ จดแจ้งไว้แล้ว และข้อความโฆษณาต้องไม่เป็นเท็จหรือเกินความจริงและไม่มีลักษณะที่ไม่เป็นธรรมต่อผู้บริโภคหรืออาจก่อให้เกิดผลเสียต่อสังคมเป็นส่วนรวม ตลอดจนปรับลดรายละเอียดที่ไม่จำเป็นให้เหมาะสมกับสถานการณ์ในปัจจุบัน

**รองเลขาธิการฯ อย.** กล่าวในตอนท้ายว่า ข้อดีของการปรับปรุงหลักเกณฑ์การขออนุญาตโฆษณาเครื่องมือแพทย์นี้ ทำให้หลักเกณฑ์มีความชัดเจนมากขึ้น ลดการใช้ดุลพินิจของเจ้าหน้าที่ และลดขั้นตอนการขออนุญาตให้มีความสะดวกรวดเร็ว เพื่อให้ประชาชนได้รับข้อมูลเครื่องมือแพทย์ที่ถูกต้องตามความเป็นจริง สามารถนำไปใช้ประกอบการตัดสินใจในเข้ารับการรักษาหรือเลือกใช้เครื่องมือแพทย์ได้อย่างเหมาะสมและปลอดภัย

ทั้งนี้ สามารถดูรายละเอียดได้ทาง QR Code

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **วันที่เผยแพร่ข่าว 7 มกราคม 2568 / ข่าวแจก 76 ปีงบประมาณ พ.ศ. 2568**

